钦定古今图书集成/理学汇编/学行典/第228卷 > 《旌孝子廖万说》申其学
## 钦定古今图书集成/理学汇编/学行典/第228卷 > 《旌孝子廖万说》申其学

余观廖孝子割股食亲事，而知君子之泽入人深哉！
睢，古兰陵郡，晋元公祥所封邑也。世传公孝如卧冰，
类皆刻苦难及，以故薰其德而善良者亦苦焉。余抚
睢仅期月，人有以《廖子状》闻者。廖子家世业农，未尝
读书识字。厥父疾笃，思肉食切切。廖子贫不能买，遂
割股以进，疾即瘳。暨母疾亦然。人或以为孝感所致
云。夫孝，庸行也；割股，烈事也。即宿学钜儒，犹或难之，
而渠行之易。易者，得非天性孝友，砥砺名节，有感晋
元公之遗教而兴起者乎？兹余既嘉其孝，又多其苦，
而旌之，不容已也。或者曰：“君子以全身为孝。”乐正子
春下堂而伤其足，数月不出，犹有忧色。曾子将死，且
启手足以自警。古之仁人孝子，用心类皆如此。若廖
子者，忍于亏亲之体，且陷其亲，有食子之名，如必以
廖子之行为孝，则天下微孝子矣。《易》之所谓“苦节贞
凶，其道穷”也，廖子有焉，恶旌为曰：其然？人子无有馀
之孝，亦有不获已之情。伯奇之待烹，申生之从令，皆
其情之不获已也。揆廖子之心，亦岂得已哉！昔人谓
屈原过于忠，余亦谓廖子过于孝，盖过者多之之意
云尔。苟讶其过而少之，则惑矣。如谓割股奉亲者不
得为孝子，则杀身成仁者将不得为忠臣乎？懿行足
以继前哲，芳声足以鼓将来，此廖子之孝为可旌也。
观感之下，焉知睢民不皆心元公之心，而行廖子之
行也哉！余因匾曰《教民孝》。